**Printre silabe**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub pleoapa serii îmi adun cuvântul

Să am cu cine înnădi taifas.

Între cuvinte-mi freamătă pământul

Să nu pricep din el cât a rămas.

Din uşă-n uşă bat, printre destine,

Să aflu drum, din Carte a-mi citi...

Aici parc-aş fi eu... Dincolo cine

Îmi luminează marginea de zi?

Complice-mi sunt, cât mă îndeamnă şoapta

Descătuşată, darnic, dintre foi.

Mă oglindesc spre stânga-n cel din dreapta,

Dar oare cum ajuns-am să fim Noi?

Silabele se leagă de cuvinte,

Ca strugurii de vrejul lor amar,

Prin Toamna care-aleargă înainte...

Cât, zici, c-a mai rămas din Călindar?

(Din vol.: De la Anna la Caiafa)